Document ID: 32012D0012

DECIZIA DE PUNERE ÎN APLICARE A COMISIEI
din 18 noiembrie 2011
de adoptare a celei de a cincea liste actualizate a siturilor de importanță comunitară pentru regiunea biogeografică alpină
[notificată cu numărul C(2011) 8202]
(2012/12/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică alpină menționată la articolul 1 litera (c) punctul (iii) din Directiva 92/43/CEE cuprinde teritorii ale UE situate în Alpi (Germania, Franța, Italia, Austria și Slovenia), în Pirinei (Spania și Franța), în Munții Apenini (Italia), în munții din nordul Fennoscandiei (Finlanda și Suedia), în Munții Carpați (Polonia, România și Slovacia) și în Munții Balcani, Rila, Pirin, Rodopi și Saștinska Sredna Gora (Bulgaria), astfel cum sunt specificate în harta biogeografică aprobată la 20 aprilie 2005 de către comitetul instituit în temeiul articolului 20 din directiva respectivă, denumit în continuare „Comitetul Habitate”.
(2)
În contextul unui proces inițiat încă din 1995, este necesar să se realizeze progrese suplimentare în ceea ce privește înființarea efectivă a rețelei Natura 2000, care reprezintă un element esențial al protejării biodiversității în Uniune.
(3)
Lista inițială și primele patru liste actualizate ale siturilor de importanță comunitară pentru regiunea biogeografică alpină, în sensul Directivei 92/43/CEE, au fost adoptate prin Deciziile 2004/69/CE (2), 2008/218/CE (3), 2009/91/CE (4), 2010/42/UE (5) și 2011/62/UE (6) ale Comisiei. În temeiul articolului 4 alineatul (4) și al articolului 6 alineatul (1) din Directiva 92/43/CEE, statul membru implicat desemnează siturile incluse în lista siturilor de importanță comunitară pentru regiunea biogeografică alpină ca arii speciale de conservare, cât mai curând posibil, în termen de maximum șase ani, stabilind prioritățile și măsurile de conservare necesare.
(4)
În contextul unei adaptări dinamice a rețelei Natura 2000, listele siturilor de importanță comunitară fac obiectul unei revizuiri. Prin urmare, este necesară o a cincea actualizare a listei alpine.
(5)
Pe de o parte, a cincea actualizare a listei siturilor de importanță comunitară pentru regiunea biogeografică alpină este necesară în vederea includerii siturilor suplimentare propuse de către statele membre, începând din anul 2009, ca situri de importanță comunitară pentru regiunea biogeografică alpină în sensul articolului 1 din Directiva 92/43/CEE. Pentru aceste situri suplimentare, obligațiile care decurg din articolul 4 alineatul (4) și articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum șase ani de la adoptarea celei de a cincea liste actualizate a siturilor de importanță comunitară pentru regiunea biogeografică alpină.
(6)
Pe de altă parte, a cincea actualizare a listei siturilor de importanță comunitară pentru regiunea biogeografică alpină este necesară pentru a reflecta eventualele modificări ale informațiilor referitoare la situri, comunicate de către statele membre ulterior adoptării listei inițiale și a primelor patru liste actualizate ale Uniunii. În acest sens, a cincea listă actualizată a siturilor de importanță comunitară pentru regiunea biogeografică alpină constituie o versiune consolidată a listei siturilor de importanță comunitară pentru regiunea biogeografică alpină. Cu toate acestea, pentru fiecare sit inclus în cea de a cincea actualizare a listei siturilor de importanță comunitară pentru regiunea biogeografică alpină, trebuie subliniat faptul că obligațiile care decurg din articolul 4 alineatul (4) și articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum șase ani de la adoptarea listei siturilor de importanță comunitară în care situl a fost inclus pentru prima dată.
(7)
Pentru regiunea biogeografică alpină, listele siturilor propuse ca situri de importanță comunitară în sensul articolului 1 din Directiva 92/43/CEE au fost transmise Comisiei în perioada martie 2002-octombrie 2010 de către statele membre implicate, în conformitate cu articolul 4 alineatul (1) din directiva menționată.
(8)
Listele siturilor propuse au fost însoțite de informații privind fiecare sit, furnizate în formatul prevăzut de Decizia 97/266/CE a Comisiei din 18 decembrie 1996 privind formularul-tip pentru siturile propuse ca situri Natura 2000 (7).
(9)
Aceste informații cuprind harta sitului, transmisă de statele membre implicate, denumirea, localizarea și suprafața sitului, precum și datele obținute prin aplicarea criteriilor prevăzute în anexa III la Directiva 92/43/CEE.
(10)
Pe baza proiectului de listă elaborat de Comisie de comun acord cu fiecare dintre statele membre în cauză, care identifică, în plus, situri care găzduiesc tipuri de habitate naturale prioritare sau specii prioritare, este necesar să se adopte o a cincea listă actualizată de situri selectate ca situri de importanță comunitară pentru regiunea biogeografică alpină.
(11)
Cunoștințele privind existența și distribuția tipurilor de habitate și a speciilor naturale evoluează în mod constant, ca urmare a supravegherii prevăzute la articolul 11 din Directiva 92/43/CEE. Prin urmare, evaluarea și selectarea siturilor la nivelul UE au fost efectuate pe baza celor mai bune informații disponibile în prezent.
(12)
Anumite state membre nu au propus suficiente situri pentru a îndeplini cerințele Directivei 92/43/CEE în ceea ce privește anumite tipuri de habitate și anumite specii. Prin urmare, pentru aceste tipuri de habitate și specii nu se poate concluziona că rețeaua Natura 2000 este completă. Luând în considerare timpul necesar pentru primirea informațiilor și pentru ajungerea la un acord cu statele membre, este necesară adoptarea unei a cincea liste actualizate a siturilor, care va trebui revizuită în conformitate cu articolul 4 din Directiva 92/43/CEE.
(13)
Având în vedere insuficiența cunoștințelor privind existența și distribuția unor tipuri de habitate naturale din anexa I și de specii din anexa II la Directiva 92/43/CEE, nu se poate stabili dacă rețeaua Natura 2000 este completă sau incompletă. Lista trebuie revizuită, dacă este cazul, în conformitate cu articolul 4 din Directiva 92/43/CEE.
(14)
Din motive de claritate și transparență, este necesar ca Decizia 2011/62/UE să fie abrogată.
(15)
Măsurile prevăzute de prezenta decizie sunt conforme cu avizul Comitetului Habitate,
ADOPTĂ PREZENTA DECIZIE:
Articolul 1
Cea de a cincea listă actualizată a siturilor de importanță comunitară pentru regiunea biogeografică alpină, în conformitate cu articolul 4 alineatul (2) al treilea paragraf din Directiva 92/43/CEE, este prevăzută în anexa la prezenta decizie.
Articolul 2
Decizia 2011/62/UE se abrogă.
Articolul 3
Prezenta decizie se adresează statelor membre.
Adoptată la Bruxelles, 18 noiembrie 2011.

Labels: 19
20